Lou

D'Lou ass d'Schuel vu jonken Eechebeem. E Bësch vu jonken Eechebeem gëtt als „Louheck“ (fr: taillis de chêne; de: Eichenniederwald) bezeechent. Fréier ass d'Lou als Gierfstoff bei der Fabrikatioun vu Lieder benotzt ginn.

Zu Lëtzebuerg, besonnesch am Éislek, huet e groussen Deel vun de Lafbëscher aus Louhecke bestanen: meeschtens louche s'an den Häng. Ëm 1900 hunn d'Louhecken  do nach eng Fläch vu 25.725 ha bedeckt.

D'Lou ass geschlass ginn. Beim Louschläisse gëtt d'Schuel vum Bam mat engem besonneschen Handwierksgeschier, dem Louschlëssel (och Louläffel genannt), vum Splënt lassgeléist. Et war eng haart Aarbecht. De Proprietär krut d'Lou an d'Doléiner d'Holz.

Deen, dee sech seng Sue mam Schläisse vun der Lou verdéngt huet, gouf Louschläisser genannt.

D'Lou ass net nëmmen an de Lëtzebuerger Gierwereie benotzt ginn (am Joer 1811 gouf et 66 Gierwereien), mä se gouf och exportéiert, op Eisebunnswaggonen, haaptsächlech vun Ettelbréck aus.

D'Lou huet vum Ufank vum 20. Joerhonnert un d'Konkurrenz vun der Schuel vun de Quebrachobeem (Schinopsis lorentzii) aus Südamerika ze spiere kritt. An duerno sinn ëmmer méi cheemesch Salzer bei der Liederfabrikatioun benotzt ginn. 1947 goufen nach 7.810 Tonne Lou produzéiert, 1969 waren et der nach just 484. 1991 war mat 65 Tonnen en éischten Déifstand, bis 2003 ass d'Produktioun dann erëm bis ongeféier 200 Tonnen eropgaangen.Quell: Administration des eaux et forêts, 2004. Brochür: d'Louhecken zu Lëtzeburg.

 An de leschte Joren ofgeliwwert Lou 
JoerkgZuel vun de Louschläisser  2016 21.90018 2017 16.52016 2018 19.68017 2019 18.36017 2020 22.92023 2021 14.78016202219.00020202313.00016202411.1501720259.21011

D'Lou gëtt all un auslännesch Gierwereie verkaaft.Quell: Kiischpelter Holzhacker Sàrl.

 Den Ausdrock „Fir Lou“ 
Dem Fernand Theato no hätt d'Expressioun „fir Lou“ säin Urspronk an de fréiere Gierwereien. Wann d'Lou geliwwert gouf, war et de Gebrauch, datt de Meeschter deenen, déi d'Lou bruecht hunn, eng oder méi Tournéeën zum Beschte ginn huet. D'Expressioun „fir Lou“ huet am Volleksmond ganz einfach de Sënn „fir näischt“ kritt. Deen hautdesdaags geleefegen Ausdrock „fir lau“ ass ofgeleet a spigelt net méi de Sënn vu fréier erëm.Quell: Théato 2001 an der Literatur.

 Literatur 
 Théato, Fernand, 2001. D'Loubridder. S. 174-177 in: Fanfare grand-ducale de Clausen - Livre d'or du 150e anniversaire 1851-2001. 327 S. Imprimerie Saint Paul SA. ISBN 2-87996-941-7. PDF

 Kuckt och 
 Gierwerei
 Gierwereien zu Lëtzebuerg
 Louhecken

 Um Spaweck 

 Portail de l'Environnement:Lëtzebuerger Bësch

Kategorie:Forstwirtschaft
Kategorie:Gierwen